สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 20 ก.ย.60
21 ก.ย. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (20 ก.ย.) โดยดาวโจนส์เดินหน้าทำนิวไฮติดต่อกันเป็นวันที่ 7 หลังจากธนาคารกลางสหรัฐ (เฟด) มีมติคงอัตราดอกเบี้ยและเปิดเผยรายละเอียดเกี่ยวกับการปรับลดงบดุล ในการประชุมเมื่อวานนี้ ซึ่งเป็นไปตามที่ตลาดคาดการณ์ว่า นอกจากนี้ เฟดยังส่งสัญญาณการปรับขึ้นอัตราดอกเบี้ยอีกครั้งหนึ่งในปีนี้ ขณะที่นักลงทุนส่วนใหญ่เชื่อว่าการปรับขึ้นอัตราดอกเบี้ยจะมีขึ้นในการประชุมเดือนธ.ค.
ดัชนีเฉลี่ยอุตสาหกรรมดาวโจนส์ปิดที่ 22,412.59 จุด เพิ่มขึ้น 41.79 จุด หรือ +0.19% ดัชนี S&amp;P500 ปิดที่ 2,508.24 จุด เพิ่มขึ้น 1.59 จุด หรือ +0.06% และดัชนี Nasdaq ปิดที่ 6,456.04 จุด ลดลง 5.28 จุด หรือ -0.08%
 
ตลาดหุ้นยุโรปปิดขยับลงเล็กน้อย เมื่อคืนนี้ (20 ก.ย.) เนื่องจากนักลงทุนชะลอการซื้อขายก่อนที่จะรู้ผลการประชุมของธนาคารกลางสหรัฐ (เฟด) โดยตลาดหุ้นยุโรปได้ปิดทำการซื้อขายไปก่อนที่คณะกรรมการเฟดจะแถลงผลการประชุม อย่างไรก็ตาม ดัชนี DAX ตลาดหุ้นยุโรปดีดตัวขึ้นปิดในแดนบวก ขานรับข่าวบริษัท ธิสเซ่นครุปป์ (Thyssenkrupp) ซึ่งเป็นผู้ผลิตเหล็กของเยอรมนี และบริษัททาทา สตีล ผู้ผลิตเหล็กของอินเดีย ประกาศควบรวมกิจการผลิตเหล็กในยุโรป
ดัชนี Stoxx Europe 600 ขยับลง 0.04% ปิดที่ 381.98 จุด
ดัชนี DAX ตลาดหุ้นเยอรมันปิดที่ 12,569.17 จุด เพิ่มขึ้น 7.38 จุด หรือ+0.06% ดัชนี CAC-40 ตลาดหุ้นฝรั่งเศสปิดที่ 5,241.66 จุด เพิ่มขึ้น 4.22 จุด หรือ +0.08% ดัชนี FTSE 100 ตลาดหุ้นลอนดอนปิดที่ 7,271.95 จุด ลดลง 3.30 จุด หรือ -0.05%
 
ตลาดหุ้นลอนดอนปิดขยับลง เมื่อคืนนี้ (20 ก.ย.) ท่ามกลางภาวะการซื้อขายที่ผันผวน โดยตลาดได้รับแรงกดดันจากการแข็งค่าของสกุลเงินปอนด์ อย่างไรก็ตาม การที่หุ้นกลุ่มค้าปลีกทะยานขึ้นขานรับรายงานยอดค้าปลีกที่สูงเกินคาดของอังกฤษนั้น ได้ลดช่วงลบของดัชนี FTSE 100 ในระหว่างวัน
ดัชนี FTSE 100 ลดลง 3.30 จุด หรือ -0.05% ปิดที่ 7,271.95 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้น เมื่อคืนนี้ (20 ก.ย.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันเบนซินร่วงลงแตะระดับต่ำสุดในรอบ 22 เดือน นอกจากนี้ สัญญาน้ำมันดิบยังได้แรงหนุนจากความหวังที่ว่า กลุ่มประเทศผู้ผลิตน้ำมันอาจจะขยายระยะเวลาในการปรับลดกำลังการผลิต เพื่อแก้ไขภาวะน้ำมันล้นตลาด
สัญญาน้ำมันดิบ WTI ส่งมอบเดือนต.ค. เพิ่มขึ้น 93 เซนต์ หรือ 1.9% ปิดที่ 50.41 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย. เพิ่มขึ้น 1.15 ดอลลาร์ หรือ 2.1% ปิดที่ 56.29 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (20 ก.ย.) เนื่องจากความวิตกกังวลเกี่ยวกับสถานการณ์ตึงเครียดระหว่างสหรัฐและเกาหลีเหนือ ได้กระตุ้นให้นักลงทุนเข้าซื้อทองคำซึ่งเป็นสินทรัพย์ที่ปลอดภัย หลังจากประธานาธิบดีโดนัลด์ ทรัมป์ขู่ว่าจะทำลายเกาหลีเหนือให้สิ้นซาก หากสหรัฐถูกคุกคาม
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 5.8 ดอลลาร์ หรือ 0.44% ปิดที่ระดับ 1,316.4 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 5.5 เซนต์ หรือ 0.32% ปิดที่ 17.334 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 5.80 ดอลลาร์ หรือ 0.61% ปิดที่ 945.4 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 5.85 ดอลลาร์ หรือ 0.7% ปิดที่ 910.15 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (20 ก.ย.) หลังธนาคารกลางสหรัฐ (เฟด) ได้ประกาศว่าจะเริ่มปรับลดงบดุลบัญชีในเดือนต.ค. พร้อมส่งสัญญาณเตรียมปรับขึ้นอัตราดอกเบี้ยอีกครั้งในปีนี้
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1895 ดอลลาร์ จากระดับ 1.1998 ดอลลาร์ ในขณะที่ปอนด์อ่อนค่าลงแตะ 1.3485 ดอลลาร์ จากระดับ 1.3523 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.8016 ดอลลาร์ จากระดับ 0.8012 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 112.27 เยน จากระดับ 111.46 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9698 ฟรังก์สวิส จากระดับ 0.9625 ฟรังก์สวิส